S-8/2017

Mál þetta, sem dómtekið var 17. þessa mánaðar, var höfðað með ákæru lögreglustjórans á höfuðborgarsvæðinu, útgefinni 10. síðasta mánaðar, á hendur S-kvk-þgf M-kvk-þgf T-kvk-þgf, kt. 000000-0000, Skipalóni 25 í Hafnarfirði, „fyrir umferðarlagabrot með því að hafa aðfaranótt laugardagsins 8. október 2016 ekið bifreiðinni [...], svipt ökurétti eftir Melabraut í Hafnarfirði, uns aksturinn var stöðvaður á Melabraut við Holtanesti“ og að hafa þannig brotið gegn 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 3. gr. laga nr. 24/2007.

Í ákærunni er þess krafist að ákærða verði dæmd til refsingar og til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006. Við þingfestingu málsins 2. þessa mánaðar féll sækjandi hins vegar frá framangreindri kröfu um sviptingu ökuréttar.

Mál nr. S-59/2017, sem höfðað var á hendur ákærðu með ákæru útgefinni 14. þessa mánaðar, var sameinað þessu máli með heimild í 1. mgr. 169. gr. laga um meðferð sakamála nr. 88/2008. Þar eru ákærðu gefin að sök „fyrir umferðarlagabrot með því að hafa að morgni föstudagsins 30. desember 2016 ekið bifreiðinni [...], svipt ökurétti, undir áhrifum áfengis (í blóði mældist vínandi 0,54 ‰) og óhæf um að stjórna henni örugglega vegna áhrifa ávana- og fíkniefna (í blóði mældist amfetamín 35 ng/ml) eftir Hafnarfjarðarvegi, uns aksturinn var stöðvaður á Hafnarfjarðarvegi við Lyngás í Garðabæ“ og að hafa þannig gerst brotleg við 1. sbr. 2. mgr. 45. gr., 1. sbr. 2. mgr. 45. gr. a og 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997, 5. gr. laga nr. 66/2006 og 3. gr. laga nr. 24/2007.

Í þeirri ákæru er þess krafist að ákærða verði dæmd til refsingar og til greiðslu alls sakarkostnaðar.

Um málsatvik er skírskotað til framangreindra ákæruskjala.

Ákærða hefur fyrir dómi skýlaust játað að hafa framið þau brot sem henni eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærðu, sem er í samræmi við framlögð sakargögn, að hún hafi gerst sek um þau brot sem henni eru gefin að sök og eru þau rétt heimfærð til refsiákvæða. Ákærða hefur því unnið sér til refsingar.

Ákærða er fædd í desember árið [...] og á samkvæmt sakavottorði að baki sakaferil sem nær aftur til ársins 2010. Henni hefur frá og með því ári í tíu tilvikum verið gerð refsing, í öllum tilvikum vegna umferðarlagabrota. Með sátt hjá lögreglustjóra 3. maí það ár samþykkti hún sektargreiðslu og tímabundna ökuréttarsviptingu, vegna ölvunaraksturs fyrr á því ár. Hún samþykkti greiðslu sektar og tímabundna sviptingu ökuréttar með annarri slíkri sátt 7. desember sama ár, fyrir sams konar brot og fyrir að aka svipt ökurétti. Um vara að ræða hegningarauka við fyrrgreinda sátt 3. maí 2010. Með tveimur öðrum þess háttar sáttum 17. maí 2011, samþykkti hún sektargreiðslur fyrir að aka svipt ökurétti fyrr á því ári og með sátt hjá lögreglustjóra 8. maí 2012 samþykkti hún sektargreiðslu og tímabundna ökuréttarsviptingu, fyrir ölvunarakstur. Með dómi 31. janúar 2014 var ákærða dæmd í sextíu daga fangelsi og svipt ökurétti ævilangt fyrir ýmis brot, þar á meðal fyrir að hafa ekið svipt ökurétti og undir áhrifum ávana- og fíkniefna. Með dómi 12. júní sama ár var hún dæmd í þriggja mánaða fangelsi og ævilöng ökuréttarsvipting hennar áréttuð, vegna umferðarlagabrota, þar með talið fyrir að hafa í þremur tilvikum ekið bifreið svipt ökurétti dagana 23. janúar 2014, 6. febrúar það ár og 31. mars sama ár, í fyrsta tilvikinu einnig undir áhrifum ávana- og fíkniefna. Refsing fyrir brotin 23. janúar 2014 var ákveðin sem hegningarauki við dóminn sem gekk 31. þess mánaðar, en hin brotin framdi hún eftir þann tíma. Með dómi 19. nóvember 2014 var hún dæmd í fjögurra mánaða fangelsi og ævilöng ökuréttarsvipting hennar áréttuð, vegna brota gegn lögum um ávana- og fíkniefni og að hafa í tvígang ekið bifreið svipt ökurétti, þar af í síðara tilvikinu einnig undir áhrifum ávana- og fíkniefna. Fyrra sviptingarakstursbrotið framdi hún áður en fyrrgreindur dómur 12. júní sama ár gekk og var refsing hennar ákveðin sem hegningarauki við þann dóm, en hin brotin framdi hún eftir þann tíma. Með dómi 17. mars á síðasta ári var hún dæmd í fjögurra mánaða fangelsi, fyrir að aka svipt ökurétti. Nú síðast var ákærða með dómi 25. síðasta mánaðar dæmd í átta mánaða fangelsi og ævilöng ökuréttarsvipting hennar áréttuð, fyrir að hafa í júní og júlí á síðasta ári í þrígang ekið bifreið svipt ökurétti, þar af í einu tilviki einnig of hratt og í öðru þeirra tilvika undir áhrifum áfengis. Ákveða ber refsingu ákærðu nú sem hegningarauka við þann dóm, sbr. 78. gr. almennra hegningarlaga nr. 19/1940. Samkvæmt því og að framangreindum sakaferli ákærðu virtum, sbr. 5. töluliður 1. mgr. 70. gr. þeirra laga, og með hliðsjón af 77. gr. sömu laga, þykir refsing hennar hæfilega ákveðin fangelsi í sex mánuði, en ekki eru efni til að skilorðsbinda þá refsingu.

Á grundvelli 1. mgr. 218. gr. laga nr. 88/2008, er ákærða dæmd til að greiða sakarkostnað málsins, sem samkvæmt yfirliti um slíkan kostnað og með stoð í öðrum framlögðum gögnum, nemur 88.469 krónum vegna rannsóknaraðgerða, og þóknun skipaðs verjanda síns, Þ-kk-ef Þ-kk-ef héraðsdómslögmanns, sem þykir hæfilega ákveðin 105.400 krónur, að meðtöldum virðisaukaskatti.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærða, S-kvk-nf M-kvk-nf T-kvk-nf, sæti fangelsi í sex mánuði.

Ákærða greiði 193.869 krónur í sakarkostnað, þar með talda þóknun skipaðs verjanda síns, Þ-kk-ef Þ-kk-ef héraðsdómlögmanns, 105.400 krónur.

H-kk-nf Þ-kk-nf